**Ricinuler** (Ricinulei) er en lite kjent gruppe av edderkoppdyr.

Utseende
--------

Middelsstore (5–10 mm), litt flate edderkoppdyr med svært tykt, skulpturert skall. Foran forkroppen sitter den en hettelignende struktur (*cucullus*) som kan heves og senkes og dekke munndelene når den er senket. De nålevende artene mangler øyne, men dette fantes hos noen fossile arter. Chelicerene er forholdsvis små, to-leddete og sakselignende. Pedipalpene er beinlignende, men ender i en klosaks. Det andre beinparet er lengre enn de øvrige, med haker for å gripe byttet. Det tredje beinparet hos hannene er omdannet til paringsorganer. Bakkroppen er tydelig ledd-delt, det er en markert innsnevring mellom forkropp og bakkropp.

Levevis
-------

Ricinuler er funnet mellom løvstrø og i huler. Ellers er lite kjent om hvordan de lever. De er rovdyr som spiser små leddyr, kanskje særlig spretthaler.

Reproduksjon
------------

I likhet med edderkoppene har ricinulene utviklet sekundære kjønnsorganer hos hannene, men her er det det tredje beinparet, ikke pedipalpene, som har fått denne funksjonen. Disse beina har en utvekst på fotleddet med en fure som hannen fyller med sperm fra kjønnsåpningen før paringen. Under paringen omfavner hannen hunnen bakfra og fører det spesialiserte beinet inn i hennes kjønnsåpning. Hunnen legger ganske store egg som hun bærer med seg under hetten og som klekker til seks-beinte larver, et trekk de har felles med middene.
Det andre stadiet (nymfer) har åtte bein som de voksne.

Utbredelse
----------

Gruppen er utbredt i tropisk Afrika og i varme områder av Amerika.

Fossile arter
-------------

Det er kjent fossiler av gruppen fra så langt tilbake som karbon-tiden.

Systematisk inndeling
---------------------

Inndelingen følger. Ricinulenes søstergruppe er sannsynligvis den utdødde ordenen Trigonotarbida.

**Treliste**
* rekke leddyr, Arthropoda
	+ underrekke Chelicerata
		- klasse edderkoppdyr, Arachnida – omfatter de landlevende cheliceratene
			* underklasse Micrura
				+ gruppe Acaromorpha
					- orden **ricinuler**, Ricinulei Thorell, 1892
						* gruppe Neoricinulei Selden, 1993 – alle nålevende arter hører til her
							+ familie Ricinoididae Ewing, 1929
								- slekten *Cryptocellus* Westwood, 1874 – Amerika
								- slekten *Pseudocellus* Platnick, 1980 – Amerika
								- slekten *Ricinoides* Ewing, 1929 – Afrika
						* gruppe Palaeoricinulei Selden, 1993 – bare fossile arter
							+ familie Poliocheridae Scudder, 1884
							+ familie Curculioididae Cockerell, 1916

Referanser
----------

1. ↑   Artsdatabanken takson-ID 49, besøkt 13. september 2022[Hentet fra Wikidata]

Eksterne lenker
---------------

* (en) *ricinuler* i Encyclopedia of Life Rediger på Wikidata

* (en) *ricinuler* i Global Biodiversity Information Facility Rediger på Wikidata

* (no) *ricinuler* hos Artsdatabanken Rediger på Wikidata

* (en) *ricinuler* hos Fossilworks Rediger på Wikidata

* (en) *ricinuler* hos ITIS Rediger på Wikidata

* (en) *ricinuler* hos NCBI Rediger på Wikidata

* (en) *Kategori:Ricinulei* – bilder, video eller lyd på Wikimedia Commons Rediger på Wikidata

* *Ricinulei* – detaljert informasjon på Wikispecies Rediger på Wikidata
* Tree of life Edderkoppdyr (engelskspråklig)
* Bilder av Ricinulei Arkivert 12. april 2008 hos Wayback Machine.

|  |  |
| --- | --- |
| Oppslagsverk/autoritetsdata | Encyclopædia Britannica **·** NKC
 |